
„ Fără scuze, fără întreruperi.”

–

Vyi


	Riscuri asumate

 

Migrid simțea cum încet, încet este cuprinsă de un sentiment de neliniște. Nu trebuia să îi dea importanță. Înțelegea prea bine care sunt cauzele, dar mai ales ce efecte ar putea să apară dacă cei șapte membri care o priveau, bănuiau că în mintea ei există cea mai mică urmă de dubiu cu privire la ce urmau să facă. Așa că, în timp ce se uita la planeta din fața ei, se gândea că e mai bine să tragă de timp măcar câteva secunde până se va întoarce și va da ordinul de așezare a primei colonii.

Privită de sus, planeta X3342 semăna cu Pământul, cu excepția faptului că nu exista niciun luciu de apă. Cel puțin la suprafață. Toate testele dovediseră nu numai că sub nivelul pământului era un adevărat sistem, dar mai ales că era potabilă. Chiar când se întreba dacă există galerii subterane inundate și cum, ori mai degrabă când le vor vizita, îl auzi pe locțiitor întrebând cât se poate de clar:

- Deci? Îmi asculți sfatul sau trecem la acțiune?

- Pornim.

Rosti cuvântul chiar în timp ce se întorcea cu fața spre ceilalți. Simți nevoia să adauge câteva cuvinte:

- Lansați operațiunea Pregătire Prima Construcție. Totul conform ultimelor simulări. Urmărim pas cu pas toate procedurile imperiale. Întrebări?

Mike se abținu. Nu același lucru se întâmplă și din partea Vyiei, care privind fix în ochii căpitanului, rosti de fapt ceea ce gândeau cu toții.

- Înainte de a apăsa acest butonaș, arătând spre un cerc portocaliu din dreapta panoului de control și a lăsa IA-ul să facă treaba mai departe pentru noi, vreau să știu că am înțeles cât se poate de clar: deși recomandările imperiale specifică foarte clar că în cazul unei planete nou întâlnite trebuie să fie ținută sub supraveghere doi ani tereștri, după care se pot trimite la sol echipaje umane, iar noi suntem pe cale să nu respectăm această regulă de bază, totuși… vrei să urmăm toate procedurile?

Toți ochii se îndreptară spre Migrid. Femeia, spre surprinderea tuturor, zâmbi cald, apoi trecând cu privirea peste fețele fiecăruia, oprindu-se asupra celei care pusese întrebarea, rosti calm:

- Da. ai înțeles cât se poate de corect ordinul meu. Ce se pare că nu ai înțeles sunt propriile tale cuvinte. Aș vrea să te gândești mai mult la ce înseamnă „recomandare”. Toate datele de la sol au arătat în ultimul an, de când s-a început supravegherea, doar faună vegetală și într-o măsură extrem de mică câteva specii de târâtoare abia vizibile cu ochiul liber. Absolut nimic care să arate existența unor specii conștiente. În plus, nu am fi primul echipaj care face asta înainte de trecerea celor doi ani…

- Mai precis un an și… aproape o oră…

Migrid zâmbi din nou. De data asta însă nu mai era chiar un zâmbet cald. Așa că rosti cu răceală studiată:

- Vyi, ai întotdeauna opțiunea de a-mi bloca decizia. Există un alt „butonaș”, după cum îți place să le descrii, puțin mai la stânga celui arătat de tine. Cel verde. Apasă-l. AI–ul va prelua controlul și ne vom îndrepta cu toții către bază. Iar acolo se va decide ce și cum. Știi asta foarte bine, tu și restul echipajului. Așa că atinge unul dintre cele două cercuri și să nu mai pierdem timp aiurea.

- Îmi cer scuze doamnă… eu… nu am vrut să vă pun deciziile sub semnul întrebăr…

- Vyi. Gata cu vorbăria. Toată lumea la posturi.

Parcă ieșiți din transă, fiecare începu să se miște, puțin haotic la început, vrând să treacă cât mai repede peste momentul de dinainte. Majoritatea erau împreună de mulți ani și se cunoșteau destul de bine. Punerea deciziilor căpitanului sub semnul întrebării era ceva destul de neobișnuit chiar dacă discuțiile libere erau ceva normal.

Se auzi AI-ul navei:

- Vom atinge punctul de aterizare în treizeci și trei de minute. Deși nu mă aștept la turbulențe, vă rog să luați loc cu toții și să vă fixați bine în scaune. Preventiv.

Migrid se gândi că la un moment dat tot va reuși să schimbe formula asta. Cine o alesese, în mod clar nu trecuse niciodată prin așa ceva. Era ca și cum te obliga să te aștepți la un cataclism. Nu era vina AI-ului. Din discuțiile cu acesta înțelesese că nici el nu era de acord, dar făcea parte din regulamente. Uneori se gândea că ar fi preferat ca nava lor să aibă un IA conștient, capabil să ia propriile decizii nu doar să urmeze regulamentele programate. Dar asta ar fi însemnat să se afilieze Primei Federații și să renunțe la statutul de cetățean al Imperiului Solar. Chiar dacă îi displăceau regulile, nu era pregătită pentru un astfel de pas. În plus, și acolo existau regulamente, chiar dacă se oferea o mai mare libertate echipajelor. Oftă. Le înțelegea utilitatea, dar uneori erau pur și simplu exagerate.

 

~

 

Nava ateriză fără probleme. Locul ales era într-o zonă acoperită de iarbă verde-închis. Un fel de poiană lată de aproximativ cinci sute de metri și lungă de aproape zece kilometri, în fiecare capăt terminându-se la baza unor formațiuni stâncoase care păreau să se ridice destul de mult deasupra solului.

Toți cei opt membri ai echipajului de bază stăteau în fața ieșirii, în interiorul navei. După cum cerea tradiția, prima care puse piciorul pe sol era căpitanul. O făcu natural, așa cum îi era obiceiul, fără a transforma momentul în ceva prea formal, deși cei mai mulți căpitani alegeau o astfel de abordare. Le făcu semn celorlalți să o urmeze.

După ce ieșiră cu toții le ceru să se oprească, transmițând pe canalul general:

- Deci? Aștept primele păreri. Parcă de la sol, lucrurile arată puțin diferit… mai natural. Apoi râse.

- Recunosc că din transmisii ambele zone care străjuiesc… poiana, păreau aproape identice. Însă aici…

Cel care începuse să vorbească era Enti, astrobiologul navei. Nu mai apucă să își ducă ideea la capăt pentru că Vyi îl întrerupse.

- De aici par a fi două specii diferite. Pădurea din stânga noastră are majoritatea copacilor mai înalți și mai subțiri iar ca și colorit sunt de un verde mai roșiatic…

- Serios, de câte ori ți-am spus să nu mai întrerupi oamenii. Să vorbim pe rând…

Migrid vorbise pe tonul ei de mustrare ușoară.

- Scuze doamnă… nu o fac intenționat. Doar că… sunt entuziasmată… este prima mea planetă străină..

- Știm cu toții. Cu toate astea cu numai câteva minute în urmă nu păreai să ai o problemă în a-ți contrazice căpitanul… Enti, te rog continuă.

Migrid era amuzată în sinea ei de comportamentul tinerei colege. Chiar dacă uneori dădea impresia că era deranjată de intervențiile ei, cei care îi erau alături de mai mult timp știau că de fapt nu făcea decât să o tachineze. Într-un fel se recunoștea pe sine, în varianta mai tânără. De fapt se gândi ea „Cred că eu eram aproape insuportabilă. Mai ales pentru că aveam și dreptate în majoritatea dăților…oare de câte ori foștii mei căpitani s-or fi gândit să renunțe la mine?”. Lăsă propriile gânduri deoparte și deveni atentă la ce zicea Enti.

- Hei, nu am o problemă cu întreruperile. Iar observațiile sunt cât se poate de pertinente. În completare aș zice că mai sunt câteva diferențe față de ultimele înregistrări. Sunt puțin surpins. Vă amintiți că am căzut cu toții de acord să numim copacii ăștia ca fiind un fel de brazi. La propunerea mea am rămas la denumirea de brazi Conicus. Chiar dacă arată de fapt ca niște butuci foarte înalți și netezi cu diametrul la bază egal cu cel de la vârf, fără să aibă o scoarță în înțelesul clasic, având de jur împrejur aceste conuri de până la cincizeci de centimetri lungime și cam zece în diametru la bază ce par a fi legate direct de trunchi. Ei bine… cum ziceam, pe ultimele înregistrări păreau că sunt îndreptați spre sol. Acum, parcă sunt aproape la orizontală. În plus, sincer… par să se fi reorientat spre… poiană.

Se auzi glasul gros al lui Tras:

- Vrei să spui că s-au mișcat?

- Nu… adică… nu știu. Observ ceea ce observ. Deocamdată nu am început să emit concluzii.

Migrid interveni la rândul ei:

- E posibil să fi fost doar o iluzie optică? Știi că se mai întâmplă. Într-un fel par lucrurile în transmisii și în alt fel când ești în mijlocul acțiunii.

- Da. Este posibil. Nu ar fi prima dată.

- Cred că e timpul să ne apucăm de instalare. Cu toate astea… fiți cu toții atenți în jur, nu se…

- Păi nu spuneai că este sigur, că știm tot ce se întâmplă…

- Vyi… ce am vorbit noi, acum câteva minute?

- Scuze, doamnă căpitan.

- Nu îți mai cere scuze. Doar nu mai întrerupe lumea. La treabă.

În realitate aproape totul era realizat de AI. Din navă începură să iasă platforme cu echipamentele inițiale, cu ajutorul cărora urmau să construiască clădirea simbol a coloniei ce urma să asigure tuturor traiul până la construirea primei așezări. În urma votului primilor colonizatori, a fost ales ca model de inspirație „Auditoriumul din Tenerife”, clădire de pe Terra, din Perioada Egoismului. Planul ulterior, pentru instalarea celorlalți optsprezece mii de oameni care așteptau pe orbită era de a desfășura prima localitate

»Fira scuze, fara intreruperi.”






